amanoisuno/poet huggingface dataset:
奉和聖制夏日游石淙山 姚崇
二室三塗光地險，均霜揆日處天中。石泉石鏡恒留月，別有祥煙伴佳氣，能隨輕輦共蔥蔥。
故洛陽城侍宴應制 姚崇
遊豫停仙蹕，登臨對晚晴。川鳧連倒影，岩鳥應虛聲。野奏風成曲，山居雲作纓。今朝丘壑上，高興小蓬瀛。
春日洛陽城侍宴 姚崇
南山開寶曆，北渚對芳蹊。的曆風梅度，參差露草低。堯樽臨上席，舜樂下前溪。任重由來醉，乘酣志轉迷。
秋夜望月 姚崇
明月有餘鑒，羈人殊未安。桂含秋樹晚，波入夜池寒。灼灼雲枝淨，光光草露團。所思迷所在，長望獨長歎。
夜渡江 姚崇
夜渚帶浮煙，蒼茫晦遠天。舟輕不覺動，纜急始知牽。聽草遙尋岸，聞香暗識蓮。唯看孤帆影，常似客心懸。
奉和聖制龍池篇 姚崇
恭聞帝裏生靈沼，應報明君鼎業新。既協翠泉光寶命，獨有前池一小雁，叨承舊惠入天津。
句 姚崇
扇掩將雛曲，釵承墮馬鬟。（見《海錄碎事》，
奉和禦制璟與張說源幹曜同日上官命宴都堂賜詩應制 宋璟
丞相邦之重，非賢諒不居。老臣慵且憊，何德以當諸。厚秩先為忝，崇班複此除。太常陳禮樂，中掖降簪裾。聖酒山河潤，仙文象緯舒。冒恩懷寵錫，陳力省空虛。郭隗慚無駿，馮諼愧有魚。不知周勃者，榮幸定何如。
奉和聖制同二相已下群官樂遊園宴 宋璟
侍飲終酺會，承恩續勝遊。戴天惟慶倖，選地即殊尤。北向祗雙闕，南臨賞一丘。曲江新溜暖，上苑雜花稠。亹亹韶弦屢，戔戔賁帛周。醉歸填畛陌，榮耀接軒裘。
奉和聖制送張說巡邊 宋璟
帝道薄存兵，王師尚有征。是關司馬法，爰命總戎行。畫閫崇威信，分麾盛寵榮。聚觀方結轍，出祖遂傾城。聖酒江河潤，天詞象緯明。德風邊草偃，勝氣朔雲平。宰國推良器，為軍挹壯聲。至和常得體，不戰即亡精。以智泉寧竭，其徐海自清。遲還廟堂坐，贈別故人情。
奉和聖制答張說扈從南出雀鼠谷 宋璟
秦地雄西夏，並州近北胡。禹行山啟路，舜在邑為都。忽視寒暄隔，深思險易殊。四時宗伯敘，六義宰臣鋪。征作宮常應，星環日每紆。盛哉逢道合，良以致亨衢。
蒲津迎駕 宋璟
回鑾下蒲阪，飛旆指秦京。洛上黃雲送，關中紫氣迎。霞朝看馬色，月曉聽雞鳴。防拒連山險，長橋壓水準。省方知化洽，察俗覺時清。天下長無事，空餘襟帶名。
送蘇尚書赴益州 宋璟
我望風煙接，君行霰雪飛。園亭若有送，楊柳最依依。